

**MINISTRIA E DREJTËSISË**

**DREJTORIA E PËRGJITHSHME E BURGJEVE**

Analiza Vjetore

2 0 1 8

**Drejtoria e Përgjithshme e Burgjeve/ Analiza 2018**

**I. Hyrje**

Viti 2018 mund të konsiderohet si viti i sfidave dhe angazhimeve për reformimin e sistemit të burgjeve. Bazuar në prioritetet e Qeverisë Shqiptare janë hedhur baza të rëndësishme për krijimin e një sistemi ku zbatohen parimet e shtetit të së drejtës dhe respektohen të drejtat themelore të njeriut. Reformimi i sistemit të burgjeve është përqendruar në përmirësimin e akteve ligjore dhe nënligjore, procedurave të rekrutimit të drejtuesve të burgjeve dhe stafit të burgjeve, duke parashikuar procedura transparente për rekrutimin e stafit bazuar në meritokracinë dhe integritetin moral e profesional, krijimin e një sistemi funksional për adresimin e kërkesave dhe ankesave.

Për herë të parë gjatë vitit 2018 Ministria e Drejtësisë dhe Drejtoria e Përgjithshme e Burgjeve inicioi kryerjen e procesit të verifikimit për stafin e policisë së burgjeve dhe çdo punonjësi tjetër, duke synuar krijimin e një sistemi funksional dhe ngritjen e kapaciteteve profesionale të sistemit të burgjeve. Nga ky proces rezultoi se një numër i konsiderueshëm i stafit të burgjeve ishin punësuar jashtë kritereve ligjore dhe në mospërputhje me kriteret e vendit të punës. **130** punonjës rezultuan të dënuar për kryerjen e veprave penale të ndryshme. **70** punonjës me papajtueshmëri të arsimit me vendin e punës. **375** lirime nga sistemi i burgjeve si rezultat i procesit të vetingut dhe masave të tjera administrative. Gjithashtu, nga një analizë e përgjithshme e sistemit të burgjeve u konstatuan disa problematika, ku ndër kryesoret listoheshin shërbime logjistike jo të përshtatshme, shërbim jo i duhur shëndetësor për të burgosurit, kushte të papërshtatshme për trajtimin e personave me probleme të shëndetit mendor, mos përdorim me efikasitet i burimeve njerëzore dhe pajisjeve në dispozicion, mungesa e bazës materiale për zhvillimin e procesit të formimit profesional, mungesa e një instrumenti të standardizuar për vlerësimin e riskut të burgosurve, si dhe mungesa e planeve dhe politikave për parandalimin e korrupsionit në burgje.

Agjenda e integrimit evropian të vendit ka ndikuar orientimin e politikave institucionale për reformimin e sistemit të burgjeve. Në këtë kuadër, prioritet i është dhënë luftës së korrupsionit në burgje dhe parandalimit të çdo akti diskriminues ndaj personave me liri të kufizuar. Një studim analitik u zhvillua nga specialistë të sistemit të burgjeve, ku u identifikuan fushat kryesore me risk për korrupsion. Ky studim shërbeu për hartimin e një plani masash për parandalimin e korrupsionit në sistemin e burgjeve, të cilat u propozuan si masa afatmesme në kuadër të Planit të Veprimit 2018-2020 të Strategjisë Ndërsektoriale kundër Korrupsionit.

Analiza e vitit 2018 e Drejtorisë së Përgjithshme të Burgjeve bazohet në vlerësimin e realizimit të objektivave të sistemit të burgjeve, duke kryer një bilanc të arritjeve dhe problematikave kryesore të këtij viti. Plani i Qeverisë Shqiptare, Plani Kombëtar për zbatimin e rekomandimeve të Bashkimit Evropian, si dhe dokumente të tjera të rëndësishme kanë shërbyer për përcaktimin e objektivave kryesore të shërbimit të burgjeve.

**Objektivat**

* Garantimi i të drejtave të njeriut në institucionet e burgimit dhe paraburgimit, duke ofruar rend, siguri dhe nivel të lartë profesional gjatë ushtrimit të detyrave.
* Përmirësimi i sistemit të rehabilitimit social të burgosurve dhe ofrimi i mundësive të punësimit dhe integrimit në shoqëri.
* Përmirësimi i shërbimit shëndetësor dhe adresimi i nevojave të grupeve vulnerabël në burgje, veçanërisht të sëmurëve mendor.
* Forcimi i kapaciteteve të stafit dhe krijimi i procedurave transparente për rekrutimin e stafit.
* Përmirësimi i mekanizmit të kërkesë ankesës

Progres raporti i Bashkimit Evropian e vinte theksin te disa çështje thelbësore, përmirësimi i të cilave kërkon një bashkëpunimin dhe vendimmarrje ndërinstitucionale. Një ndër çështjet më të ndjeshme që adresohej ishte mungesa e një instituti mjekësor dhe shërbimet e duhura shëndetësore për të burgosurit me sëmundje mendore.

Në këtë kuadër një plan masash u hartua për përmirësimin e kushteve të trajtimit të personave me probleme mendore në burgje, i cili është ende në proces zbatimi.

**Drejtoria e Përgjithshme e Burgjeve/ Analiza 2018**

**1. Përmbledhje Ekzekutive**

Prioritetet e punës të Drejtorisë së Përgjithshme të Burgjeve janë të lidhura ngushta me qëllimin kryesor për transformimin e sistemit penitenciar në një mundësi rehabilitimi, krijimin e një sistemi të sigurt dhe efektiv për gjithë shoqërinë. Në këtë kontekst janë identifikuar dhe vendosur fushat e veprimit dhe ndërhyrjes për çdo sektor.

**Fig. 1 Prioritet e sektorëve sipas fushave të veprimit për vitin 2018**

Drejtoria e Përgjithshme e Burgjeve organizoi, menaxhoi dhe kontrolloi të gjitha institucionet penitenciare në varësi të saj. Gjatë vitit 2018 u menaxhuan **24** institucione penitenciare prej të cilave një Institut për të Mitur në Kavajë, një Institut i Veçantë në Krujë dhe Instituti i Veçantë Shëndetësor i të Burgosurve.

Për periudhën janar-dhjetor 2018 janë trajtuar mesatarisht **5411 të burgosur** në të gjitha IEVP, prej të cilëve 3082 të dënuar dhe 2329 të paraburgosur. Mbipopullimi ka qenë mesatarisht **3%**. Gjatë tre muajve të fundit të vitit mbipopullimi në IEVP ka shënuar 0%, i cili ka ardhur si rrjedhojë e vënies në funksion të IEVP Shkodër. Krahasuar me vitin 2017 mbipopullimi në IEVP është ulur me 1%. Duhet theksuar se ky është niveli më i ulët i mbipopullimit të burgjeve gjatë 10-vjeçarit të fundit. Me vënien në funksion të IEVP Shkodër, (institucion i inauguruar më datë 01.08.2018 dhe i vënë në funksionim të plotë më datë 05.10.2018) kapaciteti akomodues i sistemit të burgjeve nga 5455 vende ka shkuar në 6236. Zgjidhja e problematikës së mbipopullimit ka ndikuar pozitivisht në përmirësimin e kushteve në të cilat mbahen dhe trajtohen personat me liri të kufizuar.

**Fig. 2 Numri i të dënuarve dhe paraburgosurve gjatë 2018 dhe niveli i mbipopullimit**

|  |  |  |  |  |  |  |
| --- | --- | --- | --- | --- | --- | --- |
| **Muajt** | **Numri i të dënuarve** | **Numri i të paraburgosurve** | **Mjekim i detyruar** | **Kapaciteti** | **Mbipopullimi**  **Nr.** | **Mbipopullimi**  **%** |
| **Janar** | 3044 | 2334 | 251 | 5455 | 154 | 3% |
| **Shkurt** | 3096 | 2357 | 254 | 5455 | 234 | 4% |
| **Mars** | 3094 | 2406 | 257 | 5455 | 254 | 5% |
| **Prill** | 3100 | 2407 | 256 | 5455 | 308 | 6% |
| **Maj** | 3056 | 2375 | 256 | 5455 | 232 | 4% |
| **Qershor** | 3131 | 2262 | 263 | 5455 | 201 | 4% |
| **Korrik** | 3115 | 2152 | 268 | 5455 | 54 | 2% |
| **Gusht** | 3168 | 2235 | 279 | 5455 | 219 | 4% |
| **Shtator** | 3008 | 2376 | 270 | 5455 | 325 | 6% |
| **Tetor** | 3043 | 2408 | 278 | 6236 | 0 | 0% |
| **Nëntor** | 3095 | 2371 | 285 | 6236 | 0 | 0% |
| **Dhjetor** | 3037 | 2264 | 279 | 6236 | 0 | 0% |

* 1. **Arritjet kryesore**

**1. Zbatohet për herë të parë procesi i vetingut për stafin e burgjeve:**U verifikua gjendja gjyqësore e punonjësve civil dhe me uniformë të stafit të burgjeve. U verifikuan procedurat e punësimit dhe përputhshmëria e kritereve me vendin e punës. 130 punonjës rezultuan të dënuar për kryerjen e veprave penale te ndryshme. Si rezultat, gjatë kësaj periudhe janë kryer 375 lirime të punonjësve nga detyra. Gjithashtu, nëpërmjet procedurave të konkurimit janë kryer 320 emërime.

**2.Ulja e mbipopullimit në sistemin e burgjeve**. Hapja e IEVP Shkodër ka ndikuar në lehtësimin e një prej problematikave kryesore dhe të vazhdueshme të sistemit të burgjeve, atë të mbipopullimit. Ulja e mbipopullimit në nivel të përgjithshëm në 3% ka sjellë ndikim pozitiv sa i përket trajtimit të personave me liri të kufizuar, përmirësimin e regjimit të burgosurve dhe kushtet në të cilat trajtohen, rritjen e orëve të ajrimit, si dhe cilësinë e përgjithshme të aktivitetit ditor.

**3. Pajisja me uniforma për policinë e burgjeve:** Pas pothuajse prej 8 vitesh, në vitin 2018 u lidhën kontratat nr. 10298/1 datë 29.10.2017 me objekt “Blerje uniforma dhe elemente përbërës të tyre për Drejtorinë e Përgjithshme të Burgjeve”, nr. 10976/1 datë 09.11.2018 me objekt ”Blerje këpucë për Drejtorinë e Përgjithshme të Burgjeve”, ku plotësohen nevojat për 85-90% të efektivit të policisë, duke marrë parasysh edhe punonjësit e policisë për burgun e ri Shkodër.

**4. Investime në automjete:** Me fonde të buxhetit të shtetit në vlerën 23.200.000 lekë, u realizua kontrata e blerjes së automjeteve për sektorin e forcave operacionale, duke ndikuar në përmirësimin e sigurisë së lëvizjes dhe transferimit të burgosurve. DPB realizoi blerjen e 4 automjeteve të reja (autoburgje) me standarde të larta për realizimin e transferimeve/ shoqërimeve të burgosurve nga IEVP-të në gjykata dhe lëvizjet brenda sistemit të burgjeve. Gjithashtu, me fondin e vënë në dispozicion për riparimin e mjeteve janë riparuar 20 automjete nga të cilat rreth 8 prej tyre janë në shërbim të administratës së DPB-së dhe 12 për forcat operacionale, mjete që mbulojnë lëvizjen e të dënuarve në të gjithë IEVP-të sipas nevojave të tyre.

**5. Projekte investimi në burgje:** Me fonde të buxhetit të shtetit janë përmirësuar kushtet e disa institucioneve penitenciare, duke synuar përmirësimin e trajtimit të personave me liri të kufizuar, si dhe përafrimin me standardet e vendeve të Bashkimit Evropian. Janë rritur kapacitet e IEVP Jordan Misja në Tiranë, vlera e investimit 18.200.000 leke, si dhe është kryer mobilimi, pajisja me enë kuzhine, lavanderi në vlerën 49.918.800 lekë. Është realizuar projekti i investimit për rikonstruksionin e godinës 4 dhe 5 në IEVP Lezhë, në vlerën 62.629.000 lekë. Përmirësimi i kushteve të jetesës nëpërmjet përmirësimit të përgjithshëm të infrastrukturës në Spitalin e Burgjeve në vlerën 33.000.000 lekë. Përmirësimi i kushteve të jetesës nëpërmjet përmirësimit të përgjithshëm të infrastrukturës në IEVP Peqin, në vlerën 14.086.663 lekë. Përmirësimi i kushteve të jetesës nëpërmjet përmirësimit të përgjithshëm të infrastrukturës në IEVP Burrel, në vlerën 9.873.859 lekë.

**5. Projekte investimi në IT:** Rikonstruksioni i dhomës së serverave në Drejtorinë e Përgjithshme të Burgjeve në vlerën 6.500.000 lekë, sipas VKM-së nr. 673, datë 22.11.2017 “Për riorganizimin e Agjencisë Kombëtare të Informacionit” do të realizohet nga AKSHI. Ka përfunduar faza e studimit të tregut. Krijimi i sistemit Upgrade për zyrën e Gjendjes Gjyqësore në vlerën 17.000.000 lekë, sipas VKM-së nr. 673 datë 22.11.2017 “Për riorganizimin e Agjencisë Kombëtare të Informacionit” do të realizohet nga AKSHI. Është mbyllur tenderi në APP dhe është lidhur kontrata. Po ashtu, për krijimin e databazës për ruajtjen e të dhënave te regjistrit themeltar për periudhën e dënimit, në vlerën 4.000.000 lekë, sipas VKM-së nr. 673 datë 22.11.2017 “Për riorganizimin e Agjencisë Kombëtare të Informacionit” është lidhur kontrata nga AKSHI dhe aktualisht është në proces implementimi.

**6. Rikonstruksioni i sallës operative të Drejtorisë së Përgjithshme të Burgjeve:** Me qëllim forcimin e sigurisë në sistemin e burgjeve u rikonstruktua salla operative në Drejtorinë e Përgjithshme të Burgjeve. Projekti i sallës së re operative mundëson monitorimin nga DPB të gjitha burgjeve. Në kuadër të këtij projekti do të vendosen bllokuesit e celularëve në godinën e re në IEVP Jordan Misja, Tiranë, të cilat do të monitorohen nga DPB. Nëpërmjet projektit britanik Axiom, i cili synon forcimin e elementëve të sigurisë, nëpërmjet bllokuesve të celularëve, stabilizimin e indikatorëve për matjen e performancës së institucioneve etj, do të fillojë nga zbatimi në disa institucione pilot si IEVP Fushë-Krujë dhe IEVP Peqin. Në këtë fazë ekspertët britanikë kanë kryer disa vizita në këto IEVP, si dhe kanë vijuar me disa takime me stafin drejtues në DPB.

**7. Projekte për punësimin e të burgosurve në 7 IEVP:** Drejtoria e Përgjithshme e Burgjeve ka hartuar një plan të detajuar në lidhje me fillimin e projektit të punësimit të burgosurve në 7 IEVP. Në IEVP Berat projekt për prodhimin e përparëseve dhe çantave, në bashkëpunim me një biznes privat lokal. Në IEVP “Ali Demi” Tiranë është investuar nga vetë institucioni për vënien në funksionim të një sere lulesh. Në sajë të një bashkëpunimi me Bashkinë e Tiranës pritet që produktet e para të prodhimit të luleve të shkojnë për arredimin e ambienteve publike që janë në administrimin e Bashkisë të Tiranës. Në IEVP Vaqarr do të vihet në funksionim ofiçina, ku do të aktivizohen në këtë proces pune të 3-4 të dënuar me profesione të përshtatshme për shërbimin e mirëmbajtjes së automjeteve. Në IEVP Lushnjë është arritur të realizohet ndërtimi i një sere për prodhimin e zarzavateve, duke punësuar 15 të dënuar. Në IEVP Peqin planifikohet realizimi i dy projekteve të punësimit: 1. Ndërtimi i një sere të hapur, në ambientet ekzistuese të fushës të futbollit, jashtë regjimit të brendshëm; 2. Ngritja e një linje riciklimi të mbetjeve të IEVP Peqin, në bashkëpunim me një biznes privat (3R shpk). Në IEVP Fier planifikohet zhvillimi i dy projekteve të punësimit brenda dhe jashtë IEVP-së, në bashkëpunim me Bashkinë e Fierit. Në IEVP Fushë-Krujë planifikohet ndërtimi i një sere fidanishteje. Projekti është hartuar në bashkëpunim me Bashkinë e Krujës, por investimi për ngritjen e serës do të kryhet nga një biznes privat.

**8. Përmirësimi i kushteve të trajtimit për të miturit e paraburgosur:** Duke marrë në konsideratë numrin në rënie të miturve të cilët trajtohen në sistemin e burgjeve, si dhe kushtet bashkëkohore që ofrohen në Institutin e të Miturve në Kavajë, u krye transferimi i të gjithë të miturve që mbaheshin në seksionet e paraburgimit për të mitur në IEVP Lezhë, Korçë dhe Vlorë. Si rrjedhojë, në IEVP Kavajë do të trajtohen të gjithë të miturit që marrin masë sigurie “arrest me burg” ose masë dënimi.

**2. GARANTIMI I TË DREJTAVE TË NJERIUT NË INSTITUCIONET E BURGIMIT DHE PARABURGIMIT. RENDI DHE SIGURIA NË BURGJE.**

Si rezultat i ndërhyrjes në investime ka pasur përmirësime sa i takon gjendjes së elementëve të sigurisë fizike pothuajse në të gjitha IEVP-të.

Gjatë këtij viti janë marrë masa të mira për mbrojtjen nga zjarri dhe shpëtimin, duke rimbushur rreth 500 fikse zjarri dhe siguruar gatishmërinë e mjeteve ndihmëse. Trajnime specifike janë kryer me stafin e nivelit të mesëm dhe 5 punonjës të rolit bazë janë trajnuar për drejtimin e automjetit zjarrfikës. Ndërhyrje dhe investime duhen bërë në institucionet me risk të lartë për rënie zjarri si Rrogozhina, Lushnjë, Burreli dhe Lezha.

Në vitin 2018 janë regjistruar dy arratisje nga ambientet e Gjykatës së Rrethit Gjyqësor Vlorë dhe Gjykatës ë Rrethit Gjyqësor Gjirokastër, si dhe katër raste mos kthime nga leja, përkatësisht nga IEVP Korçë, Fier, Rrogozhinë dhe IEVP Peqin. Rastet janë analizuar nga Drejtoria e Përgjithshme dhe janë marrë masa administrative për personat përgjegjës. Për rritjen e masave të sigurisë gjatë zhvillimit të seancave gjyqësore është e nevojshme të krijohen kushtet e sigurisë në sallat e gjyqeve, të pajisen me kafaz dhe vend pritje për të dënuar ose paraburgosur të cilët presin fillimin e seancave. Ndërkohë, një shtetas i dënuar, i cili nuk ishte kthyer nga leja, u kthye në IEVP Korçë pas një jave.

Janë lënë detyra konkrete për forcimin e masave të kontrollit, kërkesës së llogarisë dhe parandalimit të ngjarjeve negative për garantimin e rendit dhe të rregullit në regjimin e brendshëm të institucioneve. Nga analiza e punës së policisë është konstatuar se urdhrat dhe udhëzimet e dërguara nga Drejtoria e Përgjithshme e Burgjeve nuk gjejnë zbatim si duhet. Vihet re mosmenaxhim i mirë i incidenteve dhe më e keqja punë e dobët në parandalimin e tyre. Efektiviteti i kontrolleve që zhvillohen nga sektorët e policisë në IEVP është i ulët, ose kontrollet bëhen sipërfaqësore, pasi në të gjitha rastet e kontrollit nga Forcat Operacionale, janë konstatuar sende të ndaluara. Dokumentimi i punës dhe sistemimi i dokumentacionit sipas udhëzimeve, mbetet problem thuajse në të gjitha IEVP.

**2.1 Urdhrat dhe udhëzimet për rritjen e parametrave të sigurisë në IEVP gjatë vitit 2018**

Duke marrë shkas nga ngjarje të ndryshme në sistemin e burgjeve, si dhe me qëllim përmirësimin e kryerjes së detyrave funksionale nga punonjësit e policisë së burgjeve janë lëshuar urdhra dhe udhëzime. Me qëllim garantimin e sigurisë në IEVP, për zbatimin e procedurave të kontrollit dhe parandalimin për hyrjen, mbajtjen, transportimin dhe përdorimin e sendeve të ndaluara është lëshuar Urdhri Nr. 10545 datë 29.10.2018.

Duke marrë shkas nga ngjarjet e ndodhura në Gjykatën e Rrethit Gjyqsor Vlorë dhe Gjirokastër, ku dy të paraburgosur u arratisën nga sallat e zhvillimit të seancave gjyqësore, me qëllim garantimin e sigurisë gjatë shoqërimit është hartuar një udhëzim për zbatimin e procedurave të shoqërimit dhe transportit, miratuar me Urdhër Nr. 7830, datë 31.07.2018 të Drejtorit të Përgjithshëm.

Është hartuar një udhëzim për menaxhimin dhe parandalimin e radikalizmit dhe ekstremizmit të dhunshëm, miratuar me Urdhër Nr. 11972, datë 05.12.2018 të Drejtorit të Përgjithshëm, me qëllim menaxhimin e sigurt të personave të dënuar për terrorizëm dhe parandalimin e ndikimit. Me qëllim drejtimin dhe menaxhimin e punonjësve të rinj gjatë periudhës së provës është miratuar programi vjetor i trajnimit në detyrë (Urdhër Nr. 9035, datë 02.10.2018).

Udhëzim për përdorimin e forcës, miratuar me Urdhër Nr. 9349, datë 10.10.2018, me qëllim zbatimin e parimeve dhe procedurave të përdorimit të forcës, duke shmangur çdo lloj dhune dhe veprime arbitrare.

**2.2 Kontrollet e ushtruara në IEVP për sigurinë**

Gjatë vitit 2018 janë kryer 617 kontrolle dhe inspektime nga DPB për kërkimin e sendeve të ndaluara në ambientet e brendshme të IEVP-ve dhe 413 inspektime lidhur me verifikim të ankesave dhe problemeve në institucione, mbi dokumentimin e aktivitetit të policisë, të zbatimit të programit vjetor, mbi gjendjen e elementëve të sigurisë, zbatimin e detyrave funksionale etj. Nga ushtrimi i kontrollit për sende të ndaluara gjatë vitit 2018 janë kapur 215 celularë. Gjithashtu, janë kapur bimë narkotike, karta telefoni, mjete prerëse.

**3. PËRMIRËSIMI I SISTEMIT TË REHABILITIMIT SOCIAL TË BURGOSURVE DHE OFRIMI I MUNDËSIVE TË PUNËSIMIT DHE INTEGRIMIT NË SHOQËRI.**

**3.1 Aktivizimi në aktivitet punësimi i të burgosurve: Numri i të punësuarve, dënuar/paraburgosur dhe vendet e punës.**

Rregullorja e Përgjithshme e Burgjeve e miratuar me VKM Nr. 437 datë 20.05.2015 përcakton qartë procedurat e punësimit të burgosurve, shpërblimit për punën, rregullat e funksionimit të Komisionit të Përhershëm të Vlerësimit të Punës në burgje, procedurat e vlerësimit dhe miratimit të kërkesës për të zhvilluar aktivitetin e punës, si dhe zbatimin e projekteve të punësimit. Organikat e punës për të paraburgosurit dhe të dënuarit për vitin 2018 kanë pasur një numër prej mesatarisht 649 personash të punësuar: të paraburgosur 144 dhe të dënuar 505.Të burgosurit aktivizohen në aktivitete punësimi sipas mundësive që ofrojnë institucionet, kryesisht si mirëmbajtës, ndihmës kuzhinier, kopshtar, etj. Nga puna e kryer të burgosurit nuk përfitojnë shpërblim financiar. Në zbatim të rekomandimeve të raporteve vlerësuese të Komisionit Evropian për Shqipërinë, ku nënvizohet domosdoshmëria e përmirësimit të kuadrit ligjor të skemës së shpërblimit të punës së të dënuarve dhe të paraburgosurve, si dhe në vijim të iniciativave nënligjore të ndërmarra nga Drejtoria e Përgjithshme e burgjeve një projekt VKM “Për nxitjen e punësimit dhe shpërblimin për punën e të dënuarve dhe të paraburgosurve” do të hartohet pas miratimit të paketës ligjore për ndryshimet në legjislacionin e burgjeve.

Projekt VKM-ja “Për nxitjen e punësimit dhe shpërblimin për punën e të dënuarve dhe të paraburgosurve” do të krijojë mundësi për lidhje produktive me tregun e punës dhe punëdhënësit, si dhe një shpërblim të drejtë për punën e kryer, për t’iu dhënë të burgosurve mundësi më të mira të zhvillimit të aftësive të tyre, të cilat përputhen me këtë treg. Kjo nismë synon implementimin e një politike të re punësimi për të burgosurit, që do të synojë krijimin e një kornizë bashkëpunimi, e do të inkurajojë lidhjet mes sektorit publik dhe privat, duke siguruar mundësi konkrete që të burgosurit të integrohen në mjedisin real të punës. Deri në zgjidhjen përfundimtare të kësaj problematike, DPB ka hartur një projekt punësimi në 7 IEVP. Në IEVP Berat projekt për prodhimin e përparëseve dhe çantave, në bashkëpunim me një biznes privat lokal. Në IEVP “Ali Demi” Tiranë është investuar nga vetë institucioni për vënien në funksionim të një sere lulesh. Në sajë të një bashkëpunimi me Bashkinë e Tiranës pritet që produktet e para të prodhimit të luleve të shkojnë për arredimin e ambienteve publike që janë në administrimin e Bashkisë të Tiranës.

Në IEVP Vaqarr do të vihet në funksionim ofiçina, ku do të aktivizohen në këtë proces pune të 3-4 të dënuar me profesione të përshtatshme për shërbimin e mirëmbajtjes së automjeteve. Në IEVP Lushnjë është arritur të realizohet ndërtimi i një sere për prodhimin e zarzavateve, duke punësuar 15 të dënuar. Në IEVP Peqin planifikohet realizimi i dy projekteve të punësimit: 1. Ndërtimi i një sere të hapur, në ambientet ekzistuese të fushës të futbollit, jashtë regjimit të brendshëm; 2. Ngritja e një linje riciklimi të mbetjeve të IEVP Peqin, në bashkëpunim me një biznes privat (3R shpk). Në IEVP Fier planifikohet zhvillimi i dy projekteve të punësimit brenda dhe jashtë IEVP-së, në bashkëpunim me Bashkinë e Fierit. Në IEVP Fushë-Krujë planifikohet ndërtimi i një sere fidanishteje. Projekti është hartuar në bashkëpunim me Bashkinë e Krujës, por investimi për ngritjen e serës do të kryhet nga një biznes privat.

**Fig. 3 Numri i të burgosurve të punësuar gjatë katër viteve të fundit**

|  |  |  |  |  |
| --- | --- | --- | --- | --- |
| *Viti*  *Kategoria* | 2015 | 2016 | 2017 | 2018 |
| Të paraburgosur | 94 | 160 | 162 | 144 |
| Të dënuar | 458 | 463 | 486 | 505 |

**3.2 Aktivizimi në aktivitete edukuese, shkollore, kurse profesionale, kulturore, sportive.**

Gjatë vitit 2018 procesi mësimor formal u zhvillua në 8 institucione: IEVP Vlorë, Lezhë, Korçë, Rrogozhinë, Kavajë, Korçë, Peqin dhe Fushë-Krujë. Numri i personave që kanë përfunduar vitin akademik 2017-2018 në IEVP është 95, prej të cilëve 12 janë të mitur. Aplikimi dhe hapja e sistemit 9-vjeçar mësimor është bërë e mundur në saj të marrëveshjes së bashkëpunimit të lidhur midis Ministrisë së Arsimit e Sportit dhe Rinisë dhe Ministrisë së Drejtësisë. Statistikat ndryshojnë mbështetur në lirimet e personave apo transferimit të tyre për arsye sigurie në IEVP-të ku nuk zhvillohet procesi arsimor. Megjithëse janë bërë përpjekje për shtrirjen e procesit arsimor në të gjithë IEVP-të, përfshirë edhe paraburgimet, kjo nuk është bërë e mundur nga Ministria e Arsimit e Sportit dhe Rinisë.

**Fig. 4 Numri i të burgosurve që kanë frekuentuar procesin mësimor**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Muaji  Viti  akademik | Shtator | Tetor | Nëntor | Dhjetor | Janar | Shkurt | Mars | Prill | Maj | Qershor |
| 2013-2014 | 245 | 245 | 251 | 251 | 251 | 242 | 240 | 235 | 215 | 215 |
| 2014-2015 |  | 192 | 192 | 192 | 192 | 148 | 156 | 147 | 208 | 139 |
| 2015-2016 |  | 231 | 231 | 231 | 293 | 293 | 293 | 245 | 245 | 245 |
| 2016-2017 | 172 | 214 | 264 | 288 | 212 | 212 | 259 | 317 | 320 | 320 |
| 2017-2018 | 212 | 133 | 133 | 135 | 211 | 227 | 229 | 226 | 123 | 95 |
| 2018-2019 | 137 | 156 | 162 | 156 |  |  |  |  |  |  |

Në zbatim të Memorandumit të Bashkëpunimit midis Ministrisë së Drejtësisë dhe Ministrisë së Shëndetësisë dhe Mbrojtjes Sociale, Drejtoria e Përgjithshme e Burgjeve dhe institucionet në varësi kanë bashkëpunuar me Drejtoritë Rajonale të Formimit Profesional për zhvillimin e procesit të formimit profesional në IEVP. Në zbatim të kësaj marrëveshje, procesi i formimit profesional është zhvilluar mbështetur në kërkesat e të burgosurve, hapësirat fizike dhe bazën materiale që disponojnë disa institucione, si dhe llojet e kurseve profesionale që ofrohen nga DRFP. Si rezultat, gjatë vitit 2018 kurset profesionale të ofruara janë frekuentuar çdo muaj mesatarisht nga **272** persona me liri të kufizuar në 10 IEVP. Për vitin 2018 janë certifikuar 347 shtetas të privuar nga liria.

**Fig. 5 Numri mesatar i të burgosurve që kanë frekuentuar kurset profesionale gjatë 2018 sipas IEVP**

|  |  |  |  |
| --- | --- | --- | --- |
| Nr. | IEVP | Lloji i kurseve te formimit profesional | Numri i të burgosurve që ndoqën kurset |
| 1. | IM Kavajë | Punë me dru, hidraulikë, saldaturë, elektricist | **12** |
| 2. | Fushë- Krujë | Anglisht, italisht | **36** |
| 3. | Ali Demi | Pikturë, pirografi | **23** |
| 4. | Vaqarr | Anglisht (informal) | **13** |
| 5. | Lushnjë | Elektricist, hidraulik | **15** |
| 6. | Rrogozhinë | Anglisht, elektrik, turizëm | **10** |
| 7. | Korçë | Kuzhinë | **6** |
| 8. | Vlorë | Hidraulikë, elektricistë, berber | **22** |
| 9. | Fier | Anglisht, Hidraulikë | **90** |
| 10. | Berat | Rrobaqepësi | **45** |

**3.3 Aktivizimi i të burgosurve në aktivitete gjithëpërfshirëse: Aktivitetet e realizuara gjatë vitit 2018. Temat sociale, biblioteka, aktivitete kulturore dhe sportive.**

Numri mesatar i të burgosurve që ndoqën gjatë muajit aktivitetet kulturore e sportive në institucion është 3740, ose 95 persona më shumë se viti 2017. Gjatë vitit 2018 në IEVP janë zhvilluar nga Sektorët e Kujdesit Social mesatarisht 210 tema sociale në muaj dhe 98 recensione librash, ku kanë marrë pjesë mesatarisht 2900 të burgosur/muaj krahasuar me 2832 persona në muaj në vitin 2017. Numri i personave që kanë frekuentuar bibliotekat në total gjatë vitit 2018 është mesatarisht 2028 persona.

**Fig. 6 Numri i të burgosurve në aktivitetet social edukuese, kulturore, sportive gjatë 2018**

**IV. FORCIMI I KAPACITETEVE TË STAFIT DHE KRIJIMI I PROCEDURAVE TRANSPARENTE PËR REKRUTIMIN E STAFIT.**

* 1. **Trajnimi i stafit**

Gjatë periudhës janar-dhjetor 2018 janë trajnuar 1689 punonjës të niveleve të ndryshme, (37% enumrit të përgjithshëm) nga të cilët, 564 janë punonjës të nivelit të mesëm të shërbimeve multidisiplinare; 1125 janë punonjës të rolit bazë dhe 16 janë punonjës të nivelit të lartë të drejtimit.

Janë zhvilluar 128 ditë trajnim, nga të cilat 17 ditë janë trajnime të kryera në bashkëpunim me partner jashtë sistemit të burgjeve KSHH, OSCE, KE), 42 ditë janë kryer trajnime në bashkëpunim me Akademinë e Sigurisë, dhe 69 ditë trajnime të zhvilluara nga Drejtoria e Përgjithshme e Burgjeve.

*Gjatë vitit 2018, janë trajnuar*:

* 327 punonjës të rolit bazë, me program një mujor
* 485 punonjës të rolit bazë me program dy javor, nga të cilët 190 për ngritje ne gradë
* 313 punonjës të rolit bazë, me program dy ditor, për monitorimin elektronik
* 20 punonjës të rolit të mesëm, me program dy javor në IEVP Shkodër
* 16 punonjës të rolit drejtues, me program 3 ditor
* 528 punonjës të rolit të mesëm dhe staf multidisiplinar

Janë ofruar programe të shumëllojshme, sistematike dhe në përputhje me nevojat. Konkretisht janë zhvilluar trajnime bazë dhe trajnime për zhvillim karriere për punonjësit e shërbimit të sigurisë, trajnim për parandalimin dhe menaxhimin e ekstremizmit të dhunshëm, për procedurat e shoqërimit dhe të transportit, për rritjen e kapaciteteve profesionale të punonjësve të nivelit të mesëm të menaxhimit, vlerësimin e riskut etj.

Janë hartuar disa manuale, si procedurat e shoqërimit dhe të transportit, procedurat e kontrollit, parandalimi i ekstremizmit të dhunshëm, dhe janë rishikuar temat e tjera të sigurisë.

Bashkëpunimi me partnerët jashtë dhe brenda sistemit, (KSHH, OSCE, KE) ka qenë shumë efektiv dhe ka bërë të mundur që të ketë një koordinim midis programeve duke shmangur mbivendosjet. Mbështetja e tyre ka qenë kryesisht për trajnimin e stafit mbi radikalizmin.

Në bashkëpunim me OSCE janë trajnuar 24 punonjës të vijës së parë në sistemin e burgjeve në lidhje me luftën kundër (VERLT), ndërsa në bashkëpunim me KSHH janë trajnuar 126 punonjës. në këtë fushë. Në total për periudhën Janar-Nëntor 2018 për luftën ndaj (VERLT) janë trajnuar 150 punonjës të sistemit të burgjeve.

Bashkëpunimi me Akademinë e Sigurisë për trajnimin e 327 punonjësve të rinj të policisë.

**Fig. 7 Numri i stafit të trajnuar për vitin 2017 dhe 2018**

|  |  |  |  |  |
| --- | --- | --- | --- | --- |
| **Viti** | **Punonjës të rolit bazë** | **Niveli i mesëm**  **(Staf multidisiplinar)** | **Nivel i lartë drejtues** | **Totali** |
| **2017** | **501** | **385** | **0** | **886** |
| **2018** | **1125** | **548** | **16** | **1689** |

Në bashkëpunim me Shërbimin Suedez të Burgjeve në kuadër të Programit Shqiptar-Suedez të Drejtësisë Penale për të Miturit, gjatë muajit dhjetor 2018 u zhvillua një trajnim 4 ditor për trajtimin e të miturve në sistemin penitenciar. Në këtë trajnim morën pjesë staf multidisiplinar nga IM Kavajë dhe IEVP të tjera.

**4.2 Burimet njerëzore dhe rekrutimi i stafit**

Janë vënë në zbatim procedura transparente për shpalljen e vendeve vakante dhe rekrutimin e stafit. Në faqen e internetit të Drejtorisë së Përgjithshme të Burgjeve kryhen shpallje publike për vendet e lira të punës, si dhe publikohen kriteret dhe kualifikimet profesionale për tu punësuar në sistemin e burgjeve. Nëpërmjet procedurave të hapura të konkurimit janë përzgjedhur 24 drejtuesit e burgjeve në vend, si dhe është kryer përzgjedhja e stafit të niveleve të ndryshme, duke synuar forcimin e kapaciteteve profesionale të stafit të burgjeve, rritjen e integritetit dhe përmirësimin e imazhit dhe shërbimeve për gjithë qytetarët. Gjatë vitit 2018 janë emëruar **957 punonjës** dhe konkretisht:

* 221 punonjës civil
* 736 punonjës me uniformë

Gjatë vitit 2018 janë liruar nga sistemi i burgjeve **524 punonjës** nga të cilët:

* Punonjës civil të larguar nga detyra më shkelje disiplinore janë 5
* Punonjës policie të larguar nga detyra më shkelje disiplinore 33
* Punonjës civil të liruar nga detyra me kërkesën e tyre, pension dhe shkaqe të tjera janë 121 (31 punonjës civil janë liruar nga detyra për mospërputhje të kritereve arsimore me pozicionin e punës)
* Punonjës policie të liruar nga detyra me kërkesën e tyre janë 365

**V. PËRMIRËSIMI I MEKANIZMIT TË KËRKESË ANKESËS**

**5.1 Kërkesë ankesat**

Është përmirësuar mekanizmi i sistemit të kërkese ankesës për adresimin e kërkesave të qytetarëve dhe të burgosurve. Janë ngritur grupe pune për monitorimin dhe kontrollin e veprimtarisë së burgjeve. Për këtë periudhe janë kryer 49 inspektime multidisplinare, rreth 22642 kontrolle për sigurinë dhe 19 veprimtari audituese. Është hartuar një raport analitik për risqet për korrupsion ne sistemin e burgjeve dhe mbi këtë bazë hartohet plani mujor për parandalimin e korrupsionit në sistemin e burgjeve. Në të gjithë sistemin penitenciar gjatë vitit 2018 janë trajtuar në total nga IEVP-të 32084 kërkesa dhe ankesa me objekt të ndryshëm.

Në çdo rast kërkesat dhe ankesat janë proceduar sipas mekanizmit të posaçëm të kërkesës dhe ankesës për trajtimin, kthimin e përgjigjes dhe dokumentimin në regjistrin përkatës. Të gjitha kërkesë ankesat e depozituara në institucione janë trajtuar sipas afateve ligjore. Megjithatë, edhe pse institucionet raportojnë se janë zbatuar procedurat ligjore për kthimin e përgjigjes dhe administrimin e gjithë procesit të mekanizmit të kërkesë ankesës është e nevojshme që të kryhen inspektime në IEVP për zbatimin e procedurave.

**5.2 Platforma e Bashkëqeverisjes**

Në zbatim të Platformës së Qeverisjes “Për Shqipërinë që Duam dhe Luftën kundër Korrupsionit”, Drejtoria e Përgjithshme e Burgjeve ka trajtuar të gjitha ankesat që janë deleguar nëpërmjet platformës së bashkëqeverisjes. Në zbatim të Urdhrit të Ministrit Nr. 2378 datë 22.02.2018 “Për fluksin e informacionit dhe koordinimin e trajtimit të ankesave të qytetarëve nëpërmjet platformës së bashkëqeverisjes”, me Urdhrin e Drejtorit të Përgjithshëm Nr. 2650/1 datë 13.03.2018, u caktua koordinatori në DPB për trajtimin e ankesave dhe kërkesave. Për periudhën mars-dhjetor 2018 në total janë deleguar dhe trajtuar 140 ankesa. Sipas muajve janë deleguar nga platforma dhe trajtuar nga DPB:

Mars 9 ankesa

Prill 10 ankesa

Maj 17 ankesa

Qershor 17 ankesa

Korrik 24 ankesa

Gusht 8 ankesa

Shtator 8 ankesa

Tetor 18 ankesa

Nëntor 16 ankesa

Dhjetor 13 ankesa

Të gjitha ankesat janë trajtuar brenda afateve kohore dhe kanë pasur objekt kërkesa për rikthim në detyrë, për rekrutim, largime nga detyra etj., si dhe çështje të trajtimit të burgosurve (transferime, punësim, leje shpërblyese, shërbim shëndetësor).

**VI. ÇËSHTJE TË BRENDSHME**

**6.1** **Administrimi i burimeve financiare**

Drejtoria e Përgjithshme e Burgjeve gjatë periudhës janar- dhjetor 2018 ka administruar dhe menaxhuar fondet buxhetore, sipas programit të miratuar. Të dhënat e realizimit plan vjetor (i rishikuar) – fakt paraqiten si më poshtë:

**Fig. 8 Të dhënat e realizimit progresiv financiar janar-dhjetor plan (i rishikuar), 2018**

000 lekë

|  |  |  |  |
| --- | --- | --- | --- |
| **Realizimi në %** | **Buxheti  rishikuar Plani vjetor**  **(1)** | **Fakti  progresiv Likuidimi**  **(2)** | **Realizimi progresiv ne %**  **(3=2/1)** |
| *Paga dhe kontribute 600 - 601* | 3.856.361.151 | 3.783.961.855 | 98.12% |
| *Shpenzime operative 602* | 1.481.450.400 | 1.401.739.500 | 94.62% |
| *Transferta 604* | 5.200.000 | 4.753.083 | 91.41% |
| *Transferta 605* | 350,000 | 0 | 0.00 % |
| *Transferta 606* | 40.225.609 | 38.132.148 | 94.8% |
| *Studim projektime 230* | 973.236 | 973.236 | 100 % |
| *Investime 231 (Blerje pajisje )* | **399.026.764** | **382.328.878** | 96.82 % |
| *Blerja automjete* | 23.200.000 | 23.200.000 | 100.00% |
| *Pajisje* | 111.647.730 | 110.619.139 | 99.58% |
| *TVSH detyrim doganor* | 1.751.500 | 1.751.416 | 100.00% |
| *Rikonstruksioni i dhomës së serverave ne DPB* | 6.085.542 | 0 | 0.00% |
| *Mobilimi i IEVP ˝Jordan Misja”, Tiranë* | 49.918.800 | 49.918.800 | 100.00% |
| *Furnizim vendosje të pajisjeve fundore të vëzhgimit, me kamera dhe sistemit të radiove në IEVP ˝Jordan Misja”, Tiranë* | 0 | 0 | 0.00% |
| *Rikonstruksioni i ambienteve të zyrave në D.P.Burgjeve* | 10.300.100 | 10.294.079 | 99,94% |
| *Krijimi i sistemit Upgrade për Zyrën e Gjendjes Gjyqësore (vërtetimi Gjendjes Gjyqësore)* | 17,000,000 | 8.864.171 | 52.14% |
| *Krijimi i databaseve për ruajtjen e të dhënave (informatizimi i regjistrave themeltar të periudhës së dënimit)* | 9.000.000 | 9.000.000 | 100.00% |
| *Rikonstruksioni i godinës nr. 4 dhe godinës nr.5 të vuajtjes së dënimit në IEVP Lezhë* | 62.629.000 | 62.089.259 | 99.33% |
| *Rikonstruksioni i shtesës së seksionit të godinës së Spitalit te Burgjeve* | 29.443.700 | 29.398.609 | 99.85% |
| *Rikonstruksioni i shtesës së tualeteve për të dënuarit në seksionin e sigurisë së lartë në IEVP Peqin* | 14.079.333 | 14.074.839 | 99.97% |
| *Rikonstruksioni i shesheve të ajrimit dhe hidroizolimit të tarracës së godinave në IEVP Burrel* | 9.773.059 | 9.761.671 | 98.88% |
| *Përmirësimi i infrastrukturës së furnizimit me ujë në IEVP Lezhë,Peqin ,Fushe-Krujë, etj.* | 0 | 0 | 0.00% |
| *Informatizimi i DPB sistemi i informatizimit të kartelave të të dënuarve (kontratë në vazhdim)* | 10.700.000 | 10.699.999 | 100.00 % |
| *Rritja e kapaciteteve të Burgut 313 detyrim kontrata tre-vjeçare 2015-2017 (kontratë në vazhdim)* | 18.200.000 | 18.200.000 | 100.00% |
| *Blerje pajisje kompjuterike dhe pajisje policie (detyrim kontraktor 2017)* | 24.458.000 | 24.456.896 | 100.00% |
| **Total sistemi i burgjeve:**  **(600, 601, 602, 604,605,606,230, 231)** |  |  |  |
|  | **5.783.587.160** | **5.611.888.700** | **98.03%** |